<b>וירב העם עם משה.</b> בכל התלונות לא מצינו לשון מריבה כ"א על עסקי מים ב' פעמים כאן, ובמסה ומריבה <small>(שמות יז ז)</small> לפי שמן המים נברא המחלוקת כארז"ל <small>(בר"ר ד ו)</small> מפני מה לא נאמר כי טוב בשני לפי שבו נברא המחלוקת שנאמר <small>(בראשית א ו)</small> ויהי מבדיל בין מים למים, ומפורש בקבלה <small>(משלי יז יד)</small> פוטר מים ראשית מדון, מה שנפטרו ונבדלו המים זה מזה זה ראשית מדון והתחלה לכל מריבה וכן מריבת רועי יצחק על אודות המים כי כל זה נמשך בטבע ממים הראשונים, ורבו עם משה שנמשה מן המים וידו משלה במים בי"ס ובצור, ולמה לא יוציא לנו מצור החלמיש גם עתה.

